GJYKATA EVROPIANE E TË DREJTAVE TË NJERIUT
SEKSIONI I TRETË

VENDIM

Kërkesa nr. 52678/17 
Paskal NASKA 
kundër Shqipërisë
(shihni tabelën bashkëngjitur)

Gjykata Evropiane e të Drejtave të Njeriut (Seksioni i Tretë), e mbledhur më 13 qershor 2024 si Komitet i përbërë nga:
 Peeter Roosma, President,
 Andreas Zünd,
 Oddný Mjöll Arnardóttir, gjyqtarë,
dhe Viktoriya Maradudina, zëvendëskancelare në detyrë e Seksionit,
Duke pasur parasysh kërkesën më sipër të depozituar më 20 korrik 2017,
Duke pasur parasysh deklaratën e paraqitur nga Qeveria e paditur ku kërkon që Gjykata të çregjistrojë kërkesën nga lista e çështjeve,
Pas diskutimit, vendosi si më poshtë:
FAKTE DHE PROCEDURA
Detajet e kërkuesit jepen në tabelën bashkëngjitur.
Kërkuesi u përfaqësua nga z. Xh. Sheta, avokat i licencuar në Tiranë.
Ankimet e kërkuesit sipas nenit 6 § 1 të Konventës në lidhje me mosekzekutimin e vendimeve të brendshme i janë komunikuar qeverisë shqiptare (“Qeveria”).
 LEGJISLACIONI
Pas negocimit të pasuksesshëm për zgjidhje miqësore, Qeveria informoi Gjykatën që ajo propozonte të bënte një deklaratë të njëanshme me qëllim zgjidhjen e problemeve të ngritura në këto ankime. Më tej, ajo i kërkoi Gjykatës të çregjistronte kërkesën në përputhje me nenin 37 të Konventës.
Qeveria e pranoi shkeljen e Konventës në lidhje me procedurat e gjata të mos-ekzekutimit. Ajo u ofrua që t’i paguajë kërkuesit shumat e detajuara në tabelën bashkëngjitur dhe ftoi Gjykatën të çregjistrojë kërkesën nga lista e çështjeve në përputhje me paragrafin 1(c) të nenit 37 të Konventës. Shuma do të konvertohet në monedhën e Shtetit të paditur me kursin e këmbimit të datës së pagesës dhe do të paguhet brenda tre muajve nga data e njoftimit të vendimit të Gjykatës. Nëse kjo shumë nuk paguhet brenda periudhës së lart përmendur prej tre muajsh, Qeveria mori përsipër të paguajë një kamat-vonesë të thjeshtë nga momenti i mbarimit të kësaj periudhe deri në momentin e shlyerjes, me një normë të barabartë me normën marxhinale të kreditimit së Bankës Qendrore Evropiane gjatë periudhës së mospagimit plus tre pikë përqindje. Qeveria mori përsipër të sigurojë ekzekutimin e vendimit të brendshëm në shqyrtim në këtë çështje brenda të njëjtës periudhë tre mujore dhe të paguajë çdo kosto të procedurave të brendshme të ekzekutimit.
Kërkuesit iu dërguan kushtet e deklaratës së njëanshme të Qeverisë disa javë përpara datës së këtij vendimi. Gjykata nuk ka marrë përgjigje nga kërkuesi për pranimin e kushteve të deklaratës.
Gjykata vëren që neni 37 § 1 (c) e bën të mundur çregjistrimin e një çështjeje nga lista e saj nëse:
“... për çdo arsye tjetër që, sipas Gjykatës, nuk justifikon vazhdimin e shqyrtimit të kërkesës”.
Prandaj, ajo mund të çregjistrojë kërkesën sipas paragrafit 1 (c) të nenit 37 bazuar në një deklaratë të njëanshme nga Qeveria e paditur edhe nëse kërkuesi dëshiron vazhdimin e shqyrtimit të çështjes (shihni në veçanti, çështja Tahsin Acar kundër Turqisë  (kundërshtime paraprake) [DHM], nr. 26307/95, §§ 75 77, GJEDNJ 2003-VI).
Gjykata ka krijuar praktikë gjyqësore të qartë dhe të zgjeruar në lidhje me ankimet për mos-ekzekutimin ose ekzekutimin me vonesë të vendimeve të brendshme (shihni, për shembull Qufaj Co. Sh.p.k. kundër Shqipërisë, nr. 54268/00, 18 nëntor 2004, dhe Gjyli kundër Shqipërisë, nr. 32907/07, 29 shtator 2009).
Duke vërejtur pranimet që përmban deklarata e Qeverisë, si edhe shumën e propozuar të kompensimit – që është në përputhje me shumat e dhëna në çështje të ngjashme – Gjykata konsideron që nuk justifikohet më tej vazhdimi i shqyrtimit të kërkesës (neni 37 § 1 (c)).
Nisur nga konsideratat e mësipërme, Gjykata është e bindur që respektimi i të drejtave të njeriut siç përcaktohet në Konventë dhe protokollet e saj nuk kërkon që ajo të vazhdojë të shqyrtojë kërkesën (neni 37 § 1 in fine).
Në përfundim, Gjykata thekson që nëse Qeveria nuk përmbush kushtet e deklaratës së saj të njëanshme, kërkesa mund të futet përsëri në listë në përputhje me paragrafin 2 të nenit 37 të Konventës (shihni çështja Josipović kundër Serbisë (vendim), nr. 18369/07, 4 mars 2008).
Nisur nga sa më sipër, është me vend që çështja të çregjistrohet nga lista.
Për këto arsye, Gjykata, unanimisht,
mban parasysh kushtet e deklaratës së Qeverisë së paditur dhe të rregullimeve për të siguruar përmbushjen e angazhimeve të përmendura në të;
vendos të çregjistrojë kërkesën nga lista e saj e çështjeve në përputhje me nenin 37 § 1 (c) të Konventës.
Bërë në gjuhën angleze dhe njoftuar me shkrim, më 4 korrik 2024.
 
	Viktoriya Maradudina 
Zëvendëskancelare në detyrë
	Peeter Roosma
President

